Afghanistan tar seg god tid med USA-avtale
Et avtaleforslag er nå ferdigforhandlet og lagt fram for loya jirga, et politisk stormøte hvor rundt 2500 afghanske klanledere og politikere deltar. Avtalen, som gjelder vilkårene for USAs militære nærvær i Afghanistan etter 2014, skal også legges fram for den afghanske nasjonalforsamlingen. Men ifølge Afghanistans president Hamid Karzai kan avtalen først undertegnes når valgene i Afghanistan er gjennomført. - La oss nå vente og se hva loya jirgaen sier om dokumentet. Hvis det blir godkjent, vil det bli undertegnet etter valget, forklarer Karzais pressetalsmann Aimal Faizi. Loya jirgaen startet torsdag og skal vare i fire dager. Opptil 15.000 utenlandske soldater kan bli værende i Afghanistan etter 2014 dersom sikkerhetsavtalen med USA undertegnes.
Afghanistan avviser USAs krav om at en ny avtale mellom de to landene må undertegnes så snart som mulig. Saken må vente til etter presidentvalget neste år, insisterer afghanerne.